b'\n_START_ARTICLE_\nBekobod\n_START_SECTION_\nKasaysayan\n_START_PARAGRAPH_\nUnang sumibol ang Bekobod dahil sa pagkakaugnay nito sa isang planta ng semento. Itinayo ang isang planta ng asero sa bayan noong 1942-44. Itinayo naman malapit sa Bekobod noong 1943-48 ang kapuwa Saplad ng Farkhad at Plantang Hidroelektriko ng Farkhad. Ang hulinhg nabanggit ay isang pangunahing pinagkukunan ng kuryente at patubig para sa Uzbekistan._NEWLINE_Natanggap ng Bekobod ang katayuang panlungsod (city status) noong 1945. Mula sa umpisa hanggang sa 1964, ang bayan o lungsod ay tinawag na Begovat.\n_START_SECTION_\nHeograpiya\n_START_PARAGRAPH_\nMatatagpuan ang Bekobod sa parehong pampang ng Ilog Syr Darya malapit sa hangganan ng Uzbekistan sa Tajikistan. May mga bundok sa dakong hilagang-silangan at timog-silangan ng lungsod. Sa pamamagitan ng daan, ito ay nasa layong 140 kilometro (87 milya) sa timog ng pambansang kabisera ng Tashkent.\n_START_SECTION_\nEkonomiya\n_START_PARAGRAPH_\nNananatiling isang mahalagang pang-industriya na lungsod ang Bekobod sa kasalukuyang malayang Uzbekistan. Tahanan ito ng isang malaking pagawaan ng asero at ng isang pabrika ng semento. Mayroon ding isang pabrika ng laryo, planta na nagpapakete ng karne, isang planta ng bulak, at maraming mga negosyong maliit at katamtaman. Matatagpuan lamang sa itaas ng ilog mula sa lungsod ang Saplad ng Farkhad at Plantang Hidroelektriko ng Farkhad.\n_START_SECTION_\nEdukasyon\n_START_PARAGRAPH_\nTahanan ang Bekobod ng isang suriang pangmedisina at isang paaralang pambokasyon. Mayroon ding 17 mga paaralang sekundarya, dalawang paaralang pangmusika, at isang paaralang pampalakasan sa lungsod.'